"Aflu din surse credibile care din motive evidente vor să rămână anonime că Gabriela Firea a transmis în ASSMB mesajul ca documente privind achizițiile făcute la spitalele din subordinea primăriei să fie făcute pierdute. Îi rog pe toți angajații (funcționarii sau nu) din toate instituțiile din subordinea Primăriei să nu dea curs unor cerințe ilegale și imorale. Este mai bine așa pentru toată lumea", spune Vlad Voiculescu, candidat la Primăria Capitalei la alegerile locale de anul viitor.







Fosta șefă a Departamentului juridic ASSMB, Nicoleta Lavinia Coțofană, a comentat la postarea pe Facebook a lui Vlad Voiculescu: "Domnule Voiculescu, aflu că mi-au sigilat biroul, ridicat laptopul. Mă refer la biroul în care se regăsesc documentele din Gomoiu si au dat afară experții angajați de ASSMB, cei care au descoperit ilegalitățile."



De asemenea, el promite că va publica "toate cheltuielile și contractele din domeniul sănătății din ultimii 5 ani și nu doar în acest domeniu. Nu e nimic nou, am creat cadrul pentru asta prin ORDINUL nr. 1.258 din 7 noiembrie 2016*, ordin semnat de mine. Toate achizițiile spitalelor publice de peste 20.000 lei ar fi trebuit sa fie perfect transparente publicului. Ordinul nu a fost și nu este respectat, iar Primarul General și ministrul Sănătății sunt complici".





Vlad Voiculescu promite, de asemenea, că va interzice "orice cheltuială media care nu are ca obiectiv informarea justificată a cetățenilor, în interesul acestora. Orașul nu devine mai sigur pentru că bucureștenilor li se spune asta în reclame tv, nici nu merge cineva la spital pentru că a văzut un salon și niște echipamente medicale fără niciun om prin preajmă într-o reclamă tv".







Gabriela Firea se laudă că a construit Spitalul de copii „Victor Gomoiu”, clădire începută însă pe vremea lui Sorin Oprescu și preluată de actualul primar general în stadiul de finalizare de 85%. Mai mult, potrivit unui raport al Corpului de Control al Guvernului, citat de Libertatea.ro și referitor la perioada 2012-2017, prețuri de achiziții ale echipamentelor au fost majorate și cu 2.485%.

Vlad Voiculescu afirmă că, în cazul în care va fi ales primar general al Capitalei, va comanda, în prima săptămână, "un audit (intern și extern) complet în toate instituțiile subordonate PMB. Unul financiar și unul de performanță. Până atunci, îi cer noului premier si noului ministru al Sănătății să trimită Corpul de Control al Premierului și Corpul de Control al Ministrului Sănătății la instituțiile asupra cărora planează suspiciuni - dar cel puțin la ASSMB, la Spitalele Gomoiu, Foișor și Sf. Maria".